1864-ին Վաղարշապատ (Էջմիածին) ծնած՝ Յովհաննէս Մկրտիչի Յովհաննիսեան նախնական իր կրթութիւնը ստացաւ նախ գիւղի ծխական վարժարանին, ապա՝ Երեւանի պետական բարձրագոյն նախակրթարանին մէջ: 13 տարեկանին ծնողքը զինք ուղարկեց Մոսկւայի «Լազարեան» ճեմարանը, ուր աշակերտեց Սմբատ Շահազիզի, որուն խրախուսանքով պատանի տարիքէն Յովհաննիսեան սկսաւ ոտանաւորներ գրել եւ լոյս ընծայել ճեմարանի ուսանողական պարբերաթերթին մէջ: